Bandaríkjamaður , sem talinn er vera liðsmaður vígasamtakanna Ríkis íslams , sem vísað var úr landi í Tyrklandi og Grikkir neituðu að taka við , verður sendur til Bandaríkjanna . Þetta kemur fram í tilkynningu frá tyrkneska innanríkisráðuneytinu en undanfarna daga hefur maðurinn verið fastur í einskinsmannslandi á landamærum Tyrklands og Grikklands . Muhammad Darwis B er bandarískur ríkisborgari af jórdönskum ættum . Hann var handtekinn í Sýrlandi grunaður um tengsl við Ríki íslams . Tyrknesk yfirvöld sögðu að stjórnvöld í Washington hefðu neitað að taka við honum og að hann hefði sjálfur óskað eftir því að vera framseldur til Grikklands . En grísk yfirvöld vildu ekki sjá hann þar í landi þegar honum var vísað frá Tyrklandi á mánudag . Hann hefur síðan beðið átekta á landspildu á landamærunum . Tyrkneskir landamæraverðir í Edirne-héraði hafa síðan gefið honum að borða og útveguðu bíl sem hann gæti sofið í á nóttunni . En í dag gaf innanríkisráðuneytið út tilkynningu um að búið væri að ganga frá samkomulagi um að Bandaríkin tækju við manninum . Í síðustu viku sagði innanríkisráðherra Tyrklands , Suleyman Soylu , að tæplega 1.200 útlendir vígamenn væru í haldi tyrkneskra yfirvalda . Í gær kom fram að verið væri að undirbúa brottvísun 959 þeirra úr landi . Flestir þeirra eru frá Írak , Sýrlandi og Rússlandi .